
                                                                          13 octombrie 2015                 

COMUNICAT DE PRESĂ
În data de 13 octombrie 2015, la sediul Curţii de Apel Iaşi, a fost semnat Protocolul de colaborare între Curtea de Apel Iaşi din România şi Curtea de Apel Bălţi din Republica Moldova, având drept premise necesitatea creării unui angajament bilateral pe termen lung și a unui cadru adecvat schimbului de informații între părți şi preocuparea comună pentru consolidarea independenţei justiţiei și îmbunătăţirea calităţii actului de justiţie, prin ridicarea nivelului de formare profesională continuă a judecătorilor și a personalului auxiliar al instanțelor.

În derularea protocolului se va pune accent pe cunoaşterea specificităţii sistemelor judiciare naționale, pe elemente de cooperare judiciară internaţională şi pe jurisprudenţa relevantă şi bunele practici.

Obiectivele propuse prin protocolul de colaborare vor fi realizate prin schimbul reciproc de informații și experiență în domeniul juridic, organizarea unor întâlniri de lucru comune între judecătorii și personalul auxiliar al celor două instanţe în scopul formării profesionale a acestora pe probleme de interes comun şi cooperarea în alte probleme judiciare care prezintă interes pentru ambele părți.

